CELEX: 62020TN0298
Language: fi
Date: 2020-05-22 00:00:00
Title: Asia T-298/20: Kanne 22.5.2020 – KD v. EUIPO

10.8.2020   
            
            
               FI
            
            
               Euroopan unionin virallinen lehti
            
            
               C 262/29
            
         
      Kanne 22.5.2020 – KD v. EUIPO
      (Asia T-298/20)
      (2020/C 262/39)
      Oikeudenkäyntikieli: englanti
      
         Asianosaiset
      
      
         Kantaja: KD (edustajat: asianajajat S. Pappas ja N. Kyriazopoulou)
      
         Vastaaja: Euroopan unionin teollisoikeuksien virasto (EUIPO)
      
         Vaatimukset
      
      Kantaja vaatii unionin yleistä tuomioistuinta
      
                  —
               
               
                  kumoamaan Euroopan unionin teollisoikeuksien viraston 11.3.2020 tekemän ja kantajalle tiedoksi annetun arviointikertomuksen, joka koskee ajanjaksoa 1.1.2019–31.12.2019
               
            
                  —
               
               
                  määräämään vastaajan suorittamaan kantajalle 3 000 euroa korvausta kantajalle arviointikertomuksesta aiheutuneesta henkisestä kärsimyksestä
               
            
                  —
               
               
                  määräämään vastaajan korvaamaan omat oikeudenkäyntikulunsa sekä kantajalle tästä menettelystä aiheutuneet oikeudenkäyntikulut.
               
            
         Oikeudelliset perusteet ja pääasialliset perustelut
      
      Kanteensa tueksi kantaja vetoaa kolmeen kanneperusteeseen.
      
                  1)
               
               
                  Ensimmäinen kanneperuste, joka perustuu perusteluvelvollisuuden laiminlyöntiin, koska arviointikertomuksessa on epäsuotuisampia arvioita kuin aikaisemmissa kertomuksissa ilman minkäänlaisia perusteluja, mikä on näin ollen ilmeinen tosiseikkoja koskeva virhe ja mistä seuraa, ettei kantaja ole voinut käyttää puolustautumisoikeuksiaan.
               
            
                  2)
               
               
                  Toinen kanneperuste, joka perustuu huolenpitovelvollisuuden laiminlyöntiin, koska kantajan useiden hankkeiden menestyksekästä toteuttamista eikä hänen motivaatiotaan ja halukkuuttaan työskennellä perhe- ja terveysongelmista huolimatta ole otettu huomioon.
               
            
                  3)
               
               
                  Kolmas kanneperuste, joka perustuu ilmeiseen arviointivirheeseen annetun palautteen ja arvostelun välisen epäsuhtaisuuden sekä kaikkien sovellettavien kriteerien huomioon ottamisen laiminlyömisen osalta.
                  Henkistä kärsimystä koskevaa väitettä kantaja perustelee riidanalaisen kertomuksen laittomuuden aiheuttamilla ahdingon, ahdistuksen ja koetun vääryyden tunteilla.